РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/309-19

30. новембар 2019. године

Б е о г р а д

ЗАПИСНИК

55. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 27. НОВЕМБРА 2019. ГОДИНЕ

Седница је почела у 13 часова и 48 минута.

Седницом је председавала Снежана Б. Петровић, председник Одбора.

Поред председника, седници су присуствовали чланови Одбора: Александра Томић, Станислава Јаношевић, Снежана Р. Петровић, Студенка Стојановић, Зоран Бојанић, Ана Чарапић и Горица Гајић.

Седници је присуствовала Снежана Пауновић, заменик члана Одбора Новице Тончева.

Седници нису присуствовали чланови Одбора: Дејан Николић, Иван Костић, Томислав Љубеновић, Владимир Маринковић, Јелена Мијатовић, Александар Стевановић, Војислав Вујић и Здравко Станковић, нити њихови заменици.

Седници су, на позив председника, испред Министарства привреде присуствовали: Драган Гргуревић, државни секретар, Дубравка Дракулић и Душан Вучковић, помоћници министра, Јелена Арсић из Сектора за приватизацију, стечај и индустријски развој, Бранислав Пејчић, начелник Одељења за инвестиције и Анкица Момчиловић, самостални саветник.

На предлог председника, Одбор је једногласно утврдио следећи

Д н е в н и р е д

1. Разматрање Информација о раду Министарства привреде за период април-јун 2019. године (10 број 02-1540/19-2 од 19. јула 2019. године);
2. Разматрање Информације о раду Министарства привреде за период јул-септембар 2019. године (10 број 02-1540/19-3 од 18. октобра 2019. године);
3. Разматрање Извештаја Министарства привреде о стању поступка приватизације за јун 2019. године (10 број 02-437/19-4 од 11. јула 2019. године);
4. Разматрање Извештаја Министарства привреде о стању поступка приватизације за јул 2019. године (10 број 02-437/19-5 од 19. августа 2019. године);
5. Разматрање Извештаја Министарства привреде о стању поступка приватизације за август 2019. године (10 број 02-437/19-6 од 27. септембра 2019. године);
6. Разматрање Извештаја Министарства привреде о стању поступка приватизације за септембар 2019. године (10 број 02-437/19-7 од 14. октобра 2019. године);
7. Разматрање Извештаја Министарства привреде о стању поступка приватизације за октобар 2019. године (10 број 02-437/19-8 од 20. новембра 2019. године).
8. Разно.

Пре преласка на рад према утврђеном дневном реду, Одбор је већином гласова усвојио записнике 49, 50, 51. и 52. седнице Одбора.

На предлог председника, Одбор је већином гласова одлучио да обједини расправу о првих седам тачака дневног реда и да се гласање обави о свакој тачки дневног реда појединачно.

Прва, друга, трећа, четврта, пета, шеста и седма тачка дневног реда - **Информација о раду Министарства привреде за период април-јун 2019. године; Информација о раду Министарства привреде за период јул-септембар 2019. године;** **Извештај Министарства привреде о стању поступка приватизације за јун 2019. године; Извештај Министарства привреде о стању поступка приватизације за јул 2019. године; Извештај Министарства привреде о стању поступка приватизације за август 2019. године; Извештај Министарства привреде о стању поступка приватизације за септембар 2019. године; Извештај Министарства привреде о стању поступка приватизације за октобар 2019. године**

У уводним напоменама, Драган Гургуревић је изнео да су у извештајном периоду у Министарству привреде најдинамичније биле законодавне активности, са циљем да се даље унапреди пословни амбијент. У поступку приватизације остало је још 84 предузећа са 36 698 запослених, од чега осам стратешких, закључно са 30-тим септембром 2019. године. Од осталих активности, издвојио је инфраструктурне пројекте, програме подршке за набавку опреме микро, малим и средњим предузећима и предузетницима. У овом периоду је, у другом кварталу, поједностављено 230 административних поступака, а у трећем кварталу 220 административних поступака, што ће привредницима значајно помоћи у комуникацији са државним органима у даљим пословним активностима. Обезбеђена је саветодавна подршка за прогаме Европске уније за Србију. Обезбеђени су локални консултанти за 29 предузећа и међународни консултанти за четири предузећа. Извршене су контроле пословања јавних предузећа, у складу са Уредбом Владе за утврђивање годишњих елемената програма за период од 2019. до 2021. године. Припремљен је Нацрт програма за обуку органа управљања у јавним предузећима, што би требало да повећа ниво професионализације у том домену. Активна и у поступку мониторинга су 134 инвестициона пројекта. У трећем кварталу су додељена средства за 12 привредних друштава, а потписано је 11 инвестиционих уговора. У области примене прописа, у Министарству привреде су припремљена 104 мишљења. Припрема Стратегије индустријског развоја за период од 2021. до 2030. године, чије усвајање је предвиђено у првом кварталу 2020. године, једна је од најзначајнијих активности, која ће имати дугорочне ефекте на привреду Републике. Завршена је фаза дијагнозе и обављени разговори са привредним субјектима у 12 локалних самоуправа. У септембру су презентовани резултати и утврђене даље активности на изради стратегије, која ће утицати на подизање конкурентности привреде, увођење нових технологија и осавремењивање производње.

Душан Вучковић, помоћник министра привреде, истакао је да је Министарсво у извештајном периоду припремило Предлог закона о изменама и допуни Закона о Централној евиденцији стварних власника и Предлог закона о изменама и допунама Закона о привредним друштвима, које Влада усвојила и доставила Народној скупштини на разматрање и усвајање. Измене Закона о Централној евиденцији стварних власника рађене су због евалуације, контроле и надзора над привредним субјектима и правним лицима са становишта чувања документације која доказује стварно власништво у привредним друштвима. Прецизирано је која лица могу поднети захтеве за покретање прекршајног поступка, у зависности од стадијума у коме се налази привредно друштво. Изменама Закона о привредним друштвима уводи се нови правни институт – право на стицање удела код друштава са ограниченом одговорношћу. Ради се о специфичном финансијском инструменту који се уводи као могућност да, пре свега, у ИТ индустрији, компаније које могу у релативно кратком временском периоду да подигну вредност капитала, могу запосленима понудити откуп удела у друштву.

Дубравка Дракулић је изнела да се у процедури Народне скупштине налази и Предлог закона о допунама Закона о јавним предузећима, који је припремљен у извештајном периоду, како би се допринело унапређењу изборног процеса. Закон је допуњен разлозима за разрешење директора јавних предузећа у случају злоупотребе ресурса јавних предузећа и евентуалног притиска на запослене у изборном периоду. Ове измене су усклађене са изменама Закона о финансирању политичких активности и изменама Закона о Агенцији за борбу против корупције.

У дискусији су учествовали Снежана Б. Петровић, Драган Гргуревић, Дубравка Дракулић и Душан Вучковић.

а) Сагласно члану 229. Пословника Народне скупштине, Одбор је већином гласова одлучио да прихвати Информацију о раду Министарства привреде за период април-јун 2019. године;

б) Сагласно члану 229. Пословника Народне скупштине, Одбор је већином гласова одлучио да прихвати Информацију о раду Министарства привреде за период јул-септембар 2019. године;

в) Одбор је већином гласова усвојио Извештај Министарства привреде о стању поступка приватизације за јун 2019. године;

г) Одбор је већином гласова усвојио Извештај Министарства привреде о стању поступка приватизације за јул 2019. године;

д) Одбор је већином гласова усвојио Извештај Министарства привреде о стању поступка приватизације за август 2019. године;

ђ) Одбор је већином гласова усвојио Извештај Министарства привреде о стању поступка приватизације за септембар 2019. године;

е) Одбор је већином гласова усвојио Извештај Министарства привреде о стању поступка приватизације за октобар 2019. године.

**Осма тачка:** Разно.

У оквиру ове тачке дневног реда, није било предлога, питања и дискусије.

Седница је закључена у 14 часова и 20 минута.

Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР ПРЕДСЕДНИК

Александра Балаћ Снежана Б. Петровић